Broj: 05/5-50-14-104-3/17

Sarajevo, 18. 4. 2017.

**PROGRAM RADA OGRANKA GLOBALNE ORGANIZACIJE PARLAMENTARACA ZA BORBU PROTIV KORUPCIJE U PARLAMENTARNOJ SKUPŠTINI BOSNE I HERCEGOVINE**

**Sarajevo, travanj 2017. godine**

**KAZALO**

1. **UVOD**
2. **Razlozi i svrha osnivanja Ogranka GOPAC-a u PSBiH ........................................ 3**
3. **Ciljevi Ogranka GOPAC-a u PSBiH ........................................................................ 3**
4. **Temeljna zadaća i aktivnosti Ogranka GOPAC-a u PSBiH .................................. 4**
5. **PLAN AKTIVNOSTI OGRANKA GOPAC-A U PSBIH ZA RAZDOBLJE 2017.-2018. GODINE ................................................................................................. 6**

* **CILJ 1. USPOSTAVITI ORGANIZACIJSKU STRUKTURU I ZAPOČETI REDOVITE AKTIVNOSTI ........................................................................................... 6**
  1. **Rad u plenarnim sjednicama i promicanje GOPAC-a i njegovih ciljeva djelovanjem članova Ogranka GOPAC-a u PSBiH .............................................. 6**
  2. **Osiguranje financijskih sredstava za realizaciju aktivnosti ................................. 7**
  3. **Suradnja s parlamentarcima iz zemalja Europe i središnje Azije ....................... 7**
  4. **Osnivanje regionalnog ogranka GOPAC-a ............................................................ 7**
  5. **Rad s Tajništvom GOPAC-a i ograncima u svijetu u cilju razmjene iskustava i unaprjeđenja rada .................................................................................................... 8**
* **CILJ 2. UNAPRIJEDITI KAPACITET ZASTUPNIKA I IZASLANIKA U PARLAMENTARNOJ SKUPŠTINI BIH .................................................................... 9**
  1. **Organiziranje i izvođenje radionica ....................................................................... 9**
  2. **Osiguranje međunarodne stručne podrške u jačanju kapaciteta i razvoju Ogranka GOPAC-a u PSBiH .................................................................................. 9**
* **CILJ 3. PREDSTAVITI REZULTATE, OSTVARITI KOMUNIKACIJU S GRAĐANIMA I PODIĆI SVIJEST O ZNAČAJU SUZBIJANJA KORUPCIJE.. 10** 
  1. **Omogućavanje transparentnosti rada i informiranje javnosti o aktivnostima Ogranka GOPAC-a u PSBiH ................................................................................ 10**
  2. **Promicanje zakonodavstva bitnog za borbu protiv korupcije ........................... 11**
  3. **Suradnja s organizacijama civilnog društva, akademskom zajednicom i medijima ..................................................................................................................11**
  4. **Suradnja s neovisnim državnim tijelima i pravosudnim tijelima ..................... 11**
* **CILJ 4. AKTIVNOSTI OKRANKA GOPAC-A U PSBIH NA DOMAĆEM, REGIONALNOM I MEĐUNARODNOM PLANU .................................................. 12**
  1. **Sudjelovanje na Globalnoj konferenciji GOPAC-a ......................................... 12**
  2. **Sudjelovanje na regionalnim sastancima GOPAC-a ....................................... 12**

1. **UVOD**
2. **RAZLOZI I SVRHA OSNIVANJA OGRANKA GOPAC-A U PSBIH**

Globalna organizacija parlamentaraca za borbu protiv korupcije (GOPAC) je registrirana, neprofitna organizacija koja okuplja parlamentarce i druge osobe u zemlji s prvenstvenim ciljem borbe protiv korupcije.

Parlamentarni ogranci GOPAC-a u zemljama članicama osnivaju se, prije svega, radi efektivnosti u ostvarivanju promjena i davanju konkretnih rezultata na polju borbe protiv korupcije. Ovi ogranci imaju razvijene sposobnosti za usredotočavanje na određena konkretna područja djelovanja, kao i na ključne probleme u svojoj zemlji kad je u pitanju borba protiv korupcije.

GOPAC je osnovan 2002. godine kao rezultat Globalne konferencije održane u Ottawi (Kanada), koja je okupila 170 zastupnika i 400 promatrača posvećenih borbi protiv korupcije i uspostavi odgovornog upravljanja. Od tada pa do danas GOPAC pruža podršku svojim članicama prije svega u pitanjima kakva su: promicanje i primjena UN-ove Konvencije za borbu protiv korupcije (UNCAC), sprječavanje pranja novca, nadzor nad radom državnih vlada i trošenja javnih financija, te uspostava etičkih pravila ponašanja za zastupnike i njihovo uključivanje u ukupnu borbu protiv korupcije.

Polazeći od utvrđenih prioriteta i ciljeva GOPAC-a, u ovom dokumentu se razrađuje i predstavlja program rada Ogranka GOPAC-a u Parlamentarnoj skupštini Bosne i Hercegovine (PSBiH) za razdoblje 2017. i 2018. godine. Programom se nastoji u punoj mjeri omogućiti učinkovita borba protiv korupcije i ostvarivanje konkretnih rezultata, imajući u vidu pretpristupnu poziciju Bosne i Hercegovine kao potencijalne članice Europske unije.

U prvom dijlu ovoga dokumenta predstavljeni su ciljevi Ogranka GOPAC-a u PSBiH, te njegova temeljna zadaća i aktivnosti.

1. **CILJEVI OGRANKA GOPAC-A U PSBIH**

U skladu s člankom 6. Povelje Ogranka Globalne organizacije parlamentaraca za borbu protiv korupcije u Parlamentarnoj skupštini BiH, temeljni ciljevi Ogranka GOPAC-a u PSBiH su sprječavanje i borba protiv korupcije, te promicanje načela transparentnosti i odgovornosti u Parlamentarnoj skupštini BiH, kako bi se osigurali široki standardi integriteta, a naročito:

1. ostvarivanje ciljeva Globalne organizacije koji se odnose na uspostavu standarda ponašanja, s ciljem promicanja transparentnosti, odgovornosti i dobrog upravljanja;
2. promicanje vladavine prava i odgovornosti institucija vlasti u BiH;
3. razvoj kapaciteta Parlamentarne skupštine BiH s ciljem jačanja njezine kontrolne funkcije i demokratskog nadzora institucija izvršne vlasti na razini BiH;
4. omogućavanje razmjene informacija, znanja, najboljih praksi i iskustava među članovima Ogranka GOPAC-a u PSBiH u vezi s antikorupcijskim mjerama;
5. poticanje zastupnika i izaslanika iz obaju domova PSBiH s ciljem donošenja zakonskih rješenja kojima se promiču transparentnost, odgovornost i učinkovito upravljanje;
6. promicanje mjera usmjerenih na djelotvorno rješavanje pitanja korupcije i podizanje svijesti o problemu korupcije na svim razinama društva;
7. izobrazba zastupnika i izaslanika u PSBiH o oblicima, karakteru i načinu sprječavanja i borbe protiv korupcije;
8. djelovanje s ciljem poboljšanja sposobnosti institucija BiH da se djelotvorno nose s korupcijom;
9. suradnja s domaćim i regionalnim tijelima na mobilizaciji resursa za antikorupcijske programe, uključujući i:
   * podršku aktivnostima drugim ograncima Globalne organizacije u svijetu,
   * razmjenu informacija putem internetskih stranica, elektroničke pošte i drugih servisa,
   * sudjelovanje u seminarima i radionicama o prevenciji i borbi protiv korupcije,
   * povezivanje i suradnju s međunarodnim organizacijama, parlamentima drugih zemalja, institucijama izvršne vlasti, kao i pravosudnim institucijama, civilnim društvom i drugim organizacijama o svim pitanjima u vezi s unaprjeđenjem njihovog rada, transparentnosti i odgovornosti,
   * provođenje istraživanja, razmjenu informacija i dostavljanje podataka o najboljim praksama i iskustvima i
   * promicanje angažiranosti članova Ogranka GOPAC-a u PSBiH, a time i ciljeva Globalne organizacije, te
10. provođenje drugih aktivnosti kojima se pruža podrška i promiče realizacija ciljeva GOPAC-a.
11. **TEMELJNA ZADAĆA I AKTIVNOSTI OGRANKA GOPAC-A U PSBIH**

Svi članovi i članice Ogranka GOPAC-a u PSBiH posebno su odgovorni za:

* + promicanje zakona kojima se jačaju integritet institucija društva, podržavanjr transparentnosti i odgovornosti te za borbu protiv korupcije u Bosni i Hercegovini;
  + izgradnju posvećenosti i kapaciteta Parlamentarne skupštine BiH za ostvarenje nadležnosti, posebice u vezi s pitanjima javnih financija;
  + razmjenu informacija, naučenih lekcija i najboljih oblika i prakse;
  + iniciranje i provođenje projekata za smanjenje korupcije i promicanje dobrog upravljanja;
  + suradnju s međunarodnim financijskim institucijama i organizacijama civilnog društva na zajedničkim ciljevima;
  + prepoznavanju i podržavanju važnosti vladavine prava u razvoju otvorenog, slobodnog i produktivnog društva.

U tom smislu, Ogranak GOPAC-a u PSBiH poduzima set aktivnosti koje uključuju:

* 1. iniciranje zakona u vezi s pitanjima koja se odnose na sprječavanje i borbu protiv korupcije u Parlamentarnoj skupštini BiH;
  2. analizu postojećeg zakonodavstva i praćenje provedbe zakonodavstva u vezi sa suzbijanjem korupcije u BiH;
  3. uspostavu mreža za podršku antikoruptivnim aktivnostima i suradnju s relevantnim institucijama;
  4. jačanje kapaciteta parlamentaraca za borbu protiv korupcije pružanjem podrške u obliku organiziranja stručnih obuka, znanja i vještina u borbi protiv korupcije;
  5. suradnju s ključnim institucijama na poboljšanju uvjeta za borbu protiv korupcije u BiH, organizacijama civilnog društva/nevladinog sektora, akademske zajednice i medija;
  6. suradnju s ograncima GOPAC-a u zemljama regije i poduzimanje aktivnosti s ciljem osnivanja regionalnog ogranka GOPAC-a, te
  7. izvješćivanje Parlamentarne skupštine BiH o aktivnostima Ogranka GOPAC-a i javno predstavljanje rezultata u borbi protiv korupcije.

1. **PLAN AKTIVNOSTI OGRANKA GOPAC-A U PSBiH ZA RAZDOBLJE 2017.-2018. GODINE**

* **CILJ 1. USPOSTAVITI ORGANIZACIJSKU STRUKTURU I ZAPOČETI REDOVITE AKTIVNOSTI**

Ogranak GOPAC-a u PSBiH osnovan je 9. prosinca 2016., na konstituirajućoj sjednici Ogranka, koja je održana u zgradi Parlamentarne skupštine BiH, u organizaciji UNDP-a u BiH. Na konstituirajućoj sjednici članovi Ogranka GOPAC-a u PSBiH, koji dolaze iz oba doma PSBiH, potpisali su Povelju Globalne organizacije parlamentaraca za borbu protiv korupcije u Parlamentarnoj skupštini BiH, čime je naša zemlja postala 60 zemlja potpisnica koja se pridružila Globalnoj organizaciji.

S ciljem izrade odgovarajućeg programa rada i plana aktivnosti za iduće razdoblje, članovi Ogranka GOPAC-a su nakon konstituiranja boravili u Narodnoj skupštini Republike Srbije, gdje su s članovima srbijanskog GOPAC-a razgovarali o njihovim iskustvima u uspostavljanju ogranka, kao i realizaciji aktivnosti iz njihovog programa rada u prethodne tri i pol godine, koliko nacionalni ogranak GOPAC-a djeluje u Srbiji.

Nakon toga je Ogranak GOPAC-a izabrao članove Izvršnog odbora, koji čine: predsjedatelj Ogranka, prvi i drugi zamjenik predsjedatelja, koji dolaze iz tri konstitutivna naroda u BiH a koji će, u skladu s čl. 12. i 13. Povelje, rukovoditi radom Ogranka u idućem razdoblju.

* 1. **Rad u plenarnim sjednicama i promicanje GOPAC-a i njegovih ciljeva djelovanjem članova Ogranka GOPAC-a u PSBiH**

Članovi Ogranka GOPAC-a u PSBiH aktivno će promicati GOPAC i njegove ciljeve svojim djelovanjem u PSBiH, naročito u postupku donošenja zakonskih rješenja, kao i ukazivanjem na predložena zakonska rješenja koja mogu biti uzrokom korupcije, kako bi osobnim, nadstranačkim zalaganjem pokazali svoju opredijeljenost i dali doprinos u borbi protiv korupcije.

Članovi Ogranka GOPAC-a u PSBiH opredijeljeni su za to da se Ogranak bavi i prijedlozima zakona sa stanovišta rizika od korupcije, odnosno uklanjanja koruptivnih potencijala unutar zakonskih rješenja čije se donošenje predlaže. U vezi s tim, članovi Ogranka prepoznaju institute javnog saslušanja i javne rasprave kao iznimno korisne mehanizme parlamentarne prakse koji omogućavaju uključivanje u razmatranje svih aspekata određenog problema ili propisa svih zainteresiranih strana, s ciljem pronalaska najboljeg rješenja i osujećivanja eventualnih negativnih učinaka. Članovi Ogranka GOPAC-a u PSBiH predlagat će održavanje javnih saslušanja u sklopu svojih redovnih aktivnosti u radu stalnih radnih tijela obaju domova PSBiH, čiji su oni članovi.

* 1. **Osiguranje financijskih sredstava za realizaciju aktivnosti i potpisivanje memoranduma o suradnji**

Osnivanje Ogranka GOPAC-a u PSBiH podržao je Razvojni program Ujedinjenih naroda (UNDP) u BiH u sklopu projekta „Jačanje ključnih institucija zaduženih za borbu protiv korupcije u BiH“, koji je financiralo Veleposlanstvo Norveške u BiH.

Budući da je navedeni projekt okončan 31. 12. 2016. godine, u idućem razdoblju potrebno je osigurati novu financijsku i stručnu podršku, kako bi Ogranak GOPAC-a u PSBiH mogao primjereno odgovoriti svim zadacima predviđenim ovim Programom rada.

Ogranak GOPAC-a u PSBiH će, u vezi s tim, obaviti razgovore s UNDP-em, ali i svim drugim zainteresiranim međunarodnim organizacijama, zakladma, institucijama i organizacijama civilnoga društva koje, u skladu s člankom 15. Povelje, putem svojih specijaliziranih projekata i programa mogu pružiti logističku podršku u radu Ogranka GOPAC-a u PSBiH.

Predsjedatelj Izvršnog odbora Ogranka GOPAC-a u PSBiH potpisat će, u ime Parlamentarne skupštine BiH, memorandum o suradnji s organizacijama koje u sklopu svojih projekata i programa budu pružale podršku u radu Ogranka GOPAC-a u PSBiH na polju borbe protiv korupcije u Bosni i Hercegovini.

* 1. **Suradnja s parlamentarcima zemalja Europe i središnje Azije**

Na međunarodnoj konferenciji pod nazivom „Transparentnost i odgovornost za djelotvoran nadzor: uloga parlamenta“, koja je održana u svibnju 2015. godine u Beogradu, postavlen je okvir za regionalnu suradnju i rad Ogranka GOPAC-a u PSBiH. Memorandumom o razumijevanju, koji je potpisan na ovoj konferenciji, utvrđeni su oblici suradnje u razvoju i primjeni aktivnosti koje imaju za cilj promicanje potrebe za borbom protiv korupcije i većom transparentnošću rada parlamenta, kao i njegove nadzorne funkcije nad institucijama izvršne vlasti u našoj zemlji. Ogranak GOPAC-a PSBiH će, u vezi s tim, raditi na pitanjima kao što su: organiziranje zajedničkih konferencija, seminara, radionica, sastanaka, obuka i edukativnih programa, zatim podržavanje razvoja projekata suradnje, razmjena informacija o programima i zakonima koji se donose na razini institucija BiH te drugih oblicka regionalne suradnje.

* 1. **Osnivanje regionalnog ogranka GOPAC-a**

Osnivanjem ogranaka GOPAC-a u zemljama regije, kao što su: Albanija, Azerbajdžan, Bosna i Hercegovina, Moldavija, Makedonija i Srbija, stvoreni su uvjeti za osnivanje regionalnog ogranka GOPAC-a.

Zemlje u regiji susreću se sa sličnim problemima i izazovima u borbi protiv korupcije, zbog čega je od iznimne važnosti ostvariti bližu suradnju među njihovim parlamentima i ograncima GOPAC-a. Osnivanje regionalnog ogranka GOPAC-a omogućilo bi zastupnicima i izaslanicima iz oba doma PSBiH redovitu komunikaciju sa zastupnicima u parlamentima zemalja regije, razmjenu iskustava i međusobnu pomoć u borbi protiv korupcije i nadzoru nad radom izvršne vlasti. Ujedno je to i ostvarivanje ciljeva proklamiranih Memorandumom o suradnji, koji je potpisan na međunarodnoj konferenciji pod nazivom „Transparentnost i odgovornost za djelotvoran nadzor: uloga parlamenta“, održanoj u svibnju 2015. godine u Beogradu.

S ciljem učinkovitijeg rada na osnivanju regionalnog ogranka, Ogranak GOPAC u PSBiH odredit će predstavnike koji će ga predstavljati u regionalnom ogranku GOPAC-a.

* 1. **Rad s Tajništvom GOPAC-a i globalnim ograncima u svijetu u cilju razmjene iskustava i unaprjeđenja rada**

Ogranak GOPAC-a u PSBiH kontinuirano će surađivati Tajništvom GOPAC-a u području parlamentarne kontrole i borbe protiv korupcije, što omogućuje sagledavanje i praćenje svjetskih trendova.

Globalna konferencija GOPAC-a, koja se organizira svake druge godine s ciljem okupljanja čelnika, članova, budućih članova, donatora i drugih zainteresiranih sudionika kako bi potaknuli, inspirirali, uspostavili i pomogli rad i kontinuiranu borbu protiv korupcije ogranaka GOPAC-a i njihovih članova.

Ogranak GOPAC-a u PSBiH odredit će predstavnika koji će obavještavati Tajništvo GOPAC-a o svome radu i koji će sudjelovati u radu Globalne konferencije.

* **CILJ 2. UNAPRIJEDITI KAPACITET ZASTUPNIKA I IZASLANIKA U PSBIH**

Kako bi Parlamentarna skupština BiH unaprijedila svoju kontrolnu funkciju i učinkovitije provodila nadzor nad radom tijela izvršne vlasti, potrebno je podići svijest o značaju borbe protiv korupcije i unaprijediti stručne kapacitete zastupnika i izaslanika u oba doma PSBiH. U vezi s tim, u suradnji s organizacijama koje budu davale logističku podršku u njegovom radu, aktivnosti Ogranka GOPAC-a u idućem razdoblju bit će provedene u organiziranju i izvođenju radionica za njegove članove, kao i u osiguranju međunarodne stručne podrške s ciljem jačanja kapaciteta i razvoja Ogranka GOPAC-a u PSBiH.

* 1. **Organiziranje i izvođenje radionica**

U suradnji s međunarodnim organizacijama, organizacijama civilnoga društva i akademskom zajednicom, planirano je održavanje radionica na kojima će sudjelovati članovi GOPAC-a. Tematski okvir radionica bio bi određen na osnovi prijedloga članova Ogranka GOPAC-a u PSBiH, kao i ključnih prioriteta Globalne organizacije prilagođenih prilikama u Bosni i Hercegovini, te prioriteta Parlamentarne skupštine BiH.

Tematski okvir je sljedeći:

* upoznavanje s Konvencijom Ujedinjenih naroda o borbi protiv korupcije (UNCAC), te ulogom Bosne i Hercegovine i Parlamentarne skupštine BiH u njezinoj provedbi;
* upoznavanje sa zakonodavstvom bitnim za borbu protiv korupcije u BiH;
* upravljanje javnim financijama: planiranje proračuna, koruptivni rizici, kontrola zakonitosti, svrhovitosti i učinkovitosti trošenja javnih sredstava;
* osobni i institucionalni integritet zastupnika i izaslanika, te slika PSBiH u javnosti;
* suradnja Parlamentarne skupštine BiH i neovisnih državnih tijela (Ured za reviziju institucija BiH, Agencija za prevenciju korupcije i koordinaciju borbe protiv korupcije, Tužiteljstvo BiH, Ured za žalbe itd.);
* suradnja Parlamentarne skupštine BiH s akademskom zajednicom, organizacijama civilnoga društva i medijima.
  1. **Osiguranje međunarodne stručne podrške u jačanju kapaciteta i razvoju Ogranka GOPAC-a u PSBiH**

U skladu s člankom 15. Povelje, Ogranku GOPAC-a u PSBiH kao nestranačkoj i dobrovoljnoj parlamentarnoj skupini podršku u radu pružaju međunarodne organizacije, zaklade, institucije, kao i organizacije civilnoga društva osiguranjem logističke podrške i specijaliziranih projekata i programa. Ogranak GOPAC-a u PSBiH će, u vezi s tim, biti u stalnoj komunikaciji s navedenim organizacijama, zakladama i institucijama s ciljem traženja podrške i iniciranja međusobne suradnje. Ogranak GOPAC-a u PSBiH bit će u stalnoj komunikaciji i s Tajništvom Globalne organizacije i međunarodnim stručnjacima radi jačanja kapaciteta Ogranka GOPAC-a u PSBiH u onim područjima koja se pokažu potrebnima u njegovom radu.

* **CILJ 3. PREDSTAVITI REZULTATE, OSTVARITI KOMUNIKACIJU S GRAĐANIMA I PODIĆI SVIJEST O ZNAČAJU SUZBIJANJA KORUPCIJE**

Uspješna borba protiv korupcije nije moguća bez aktivnog uključivanja svih dijelova društva. Dugoročni cilj razvoja svijesti o nepristajanju na bilo koji oblik i stupanj korupcije, kao i promicanje aktivne borbe građana protiv korupcije, zahtijeva konkretne učinke u suzbijanju korupcije u BiH, a u skladu s tim i jačanje povjerenja u Ogranak GOPAC-a PSBiH među građanima u našoj zemlji.

Također, Parlamentarna skupština BiH odgovorna je, prije svega, građanima i upravo u njima treba tražiti glavnog partnera u provođenju nadzora nad javnim financijama. Transparentnost i odgovornost nije moguća bez aktivnog uključivanja svih slojeva društva. Komunikacija s građanima podrazumijeva, s jedne strane, informiranje javnosti o poduzetim koracima u borbi protiv korupcije, ali se, s druge strane, ne samo ograničava na jednosmjernu komunikaciju, već tu mora uključiti i različite oblike konzultacija i dijaloga s organizacijama civilnoga društva.

U vezi s tim, Ogranak GOPAC-a u PSBiH informirat će javnost o svojim aktivnostima putem internetske stranice PSBiH, potičući pritom sudjelovanje građana i informiranost javnosti o konkretnim aktivnostima Ogranka, napretku u njegovom radu, te unaprjeđenju transparentnosti i odgovornosti, kao i o primjerima dobre prakse u BiH i drugim zemljama.

* 1. **Omogućavanje transparentnosti rada i informiranje javnosti o aktivnostima Ogranka GOPAC-a u PSBiH**

Ogranak GOPAC-a PSBiH redovito će putem internetske stranice PSBiH i informiranjem medijskih kuća u BiH poticati transparentnost rada PSBiH i informirati javnost o konkretnim aktivnostima i napretku u sprječavanju i borbi protiv korupcije u BiH, kao i o primjerima dobre prakse u BiH i drugim zemljama.

Ogranak GOPAC-a u PSBiH predtavljat će aktivnosti koje bude provodio na internetskoj stranici Parlamentarne skupštine BiH, u dijelu koji se odnosi na rad Ogranka. U okviru sadržaja, osim kontakt-podataka o Ogranku GOPAC-a u PSBiH, na internetskoj stranici PSBiH bit će predstavljeni temeljni dokumenti sukladno kojima djeluje Ogranak GOPAC-a u PSBiH, njegovi članovi, te informacije u vezi s temeljnim nadležnostima Ogranka GOPAC-a, održanim sjednicama, kao i godišnjem izvješću o radu i ostalim aktivnostima.

Putem internetske stranice PSBiH, vanjska javnost moći će neposredno e-poštom kontaktirati članove Ogranka GOPAC-a u PSBiH, poslati im upit, predlagati im zakonske i druge inicijative, te inicirati postavljanje zastupničkih i izaslaničkih pitanja nadležnim institucijama.

Javnost u BiH bit će upoznata o aktivnostima Ogranka GOPAC-a u PSBiH na polju borbe protiv korupcije u Bosni i Hercegovini i iz informacija u informativnim glasilima i brošurama koje publicira PSBiH.

Po okončanju sjednica Ogranka, kao i drugih aktivnosti predviđenih ovim Programom rada, članovima Ogranka GOPAC-a u PSBiH bit će omogućeno davati izjave za medije, putem kojih će najšira javnost u BiH biti informirana o najvažnijim aktivnostima Ogranka GOPAC-a u PSBiH.

* 1. **Promicanje zakonodavstva bitnog za borbu protiv korupcije**

Ogranak GOPAC-a u PSBiH će putem internetske stranice PSBiH, kao i pravovremenom dostavom informacija predstavnicima elektroničkih i pisanih medija upoznati javnost u BiH s provođenjem aktivnosti koje proizlaze iz obveza države prema UNCAC-u, kao i relevantnim prijedlozima zakona, te već usvojenim zakonskim rješenjima od značaja za borbu protiv korupcije u BiH i radom tijela izvršne vlasti.

U idućem razdoblju Ogranak GOPAC-a u PSBiH inicirat će donošenje novih te izmjene i dopune postojećih zakonskih rješenja kojima će utjecati na suzbijanje korupcije u našoj zemlji.

* 1. **Suradnja s organizacijama civilnog društva, akademskom zajednicom i medijima**

Djelovanje Ogranka GOPAC-a u PSBiH podrazumijeva i širu društvenu aktivnost te uspostavu suradnje s organizacijama civilnog društva, s ciljem osiguranja visokih standarda integriteta i zaštite javnog interesa u obnašanju javnih funkcija i društvenom komuniciranju. Ogranak GOPAC-a u PSBiH će, u vezi s tim, razmotriti i mogućnost neposredne suradnje i potencijalne savjetodavne funkcije organizacija civilnog društva koje se izravno bave antikoruptivnim pitanjima, a koje bi svojim iskustvom mogle dati podršku u radu Ogranka GOPAC-a u PSBiH.

U vezi s tim, Ogranak GOPAC-a u PSBiH inicirat će održavanje konzultativnih sastanaka s predstavnicima civilnog društva, akademske zajednice i medijima, na kojima bi se razmotrile mogućnosti zajedničke suradnje i djelovanja u borbi protiv korupcije, te pozvati njihove predstavnike da upoznaju članove Ogranka s rezultatima svojih istraživanja, analiza i izvješća koji se odnose na borbu protiv korupcije.

* 1. **Suradnja sa neovisnim državnim tijelima i pravosudnim tijelima**

Ogranak GOPAC-a u PSBiH uspostavit će stalnu komunikaciju i suradnju s neovisnim državnim tijelima. U vezi s tim, Ogranak GOPAC-a posvetit će posebnu pozornost suradnji s Agencijom za prevenciju korupcije i koordinaciju borbe protiv korupcije, Uredom za reviziju institucija BiH, kao i nadležnim pravosudnim tijelima koja se bave pitanjima sprječavanja i borbe protiv korupcije u našoj zemlji, naročito u dijelu koji se odnosi na redovita izvješća o radu ovih institucija.

U suradnji s nadležnim parlamentarnim povjerenstvima, Ogranak GOPAC-a u PSBiH radit će na razmjeni informacija i pratiti provođenje preporuka i zaključaka koje donesu domovi PSBiH povodom izvješća neovisnih državnih tijela, sukladno Strategiji za borbu protiv korupcije 2015.-2019. i Akcijskom planu za njezinu provedbu.

S ciljem ukazivanja na značaj izvješća i preporuka neovisnih državnih tijela u borbi protiv korupcije, kao i na učinkovitiji nadzor nad radom tijela izvršne vlasti, te analize mehanizama za daljnje postupanje povodom njihovih izvješća, suradnja s neovisnim državnim tijelima bit će operacionalizirana održavanjem konzultativnih sastanaka, radionica i javnih saslušanja.

* **CILJ 4. AKTIVNOSTI OGRANKA GOPAC-A U PSBIH NA DOMAĆEM, REGIONALNOM I MEĐUNARODNOM PLANU**

Suradnja s regionalnim i međunarodnim parlamentarnim tijelima i mrežom GOPAC-a od iznimnog je značaja i za unaprjeđenje rada Ogranka i za razmjenu pozitivnih iskustava i praksi, kao i za promicanje rezultata Ogranka GOPAC-a u PSBiH u borbi protiv korupcije. Globalna organizacija sa svojom mrežom pomoći će ograncima u državama članicama GOPAC-a u razvoju programa izgradnje kapaciteta uz promicanje i poticanje istraživanja i studija iz područja borbe protiv korupcije.

* 1. **Sudjelovanje na Globalnoj konferenciji GOPAC-a**

Globalna konferencija GOPAC-a organizira se svake druge godine s ciljem okupljanja čelnika, članova, budućih članova, donatora i drugih zainteresiranih sudionika kako bi potaknuli, inspirirali, uspostavili i pomogli rad i kontinuiranu borbu protiv korupcije nacionalnih ogranaka GOPAC-a i njihovih pojedinih članova. Tijekom konferencije sudionici imaju priliku sudjelovati u radu višednevnih radionica i sastanaka s drugim članovima GOPAC-a iz cijelog svijeta. To je prilika za evaluaciju napretka u radu, razmjenu iskustava u borbi protiv korupcije i razvoj novih ideja na tom polju.

* 1. **Sudjelovanje na regionalnim sastancima GOPAC-a**

Kao poticaj za osnivanje ogranka u ostalim zemljama regije, Ogranak GOPAC-a u PSBiH inicirat će regionalni sastanak sa zastupnicima u parlamentima zemalja regije, na kojem bi razmijenili dobre prakse i iskustva u funkcioniranju ogranaka GOPAC-a u parlamentima ovih zemalja. Ogranak GOPAC-a u PSBiH posvetit će posebnu pozornost organiziranju i sudjelovanju na regionalnim sastancima s predstavnicima parlamenata zemalja regije koje još nisu postale članicama Globalne organizacije. Održavanje takvih sastanaka ima za cilj osnovati regionalni ogranak GOPAC-a, koji bi omogućio redovitu komunikaciju članova Ogranka GOPAC-a u PSBiH sa zastupnicima u parlamentima zemalja članica GOPAC-a iz ove regije, kao i razmjenu iskustava i međusobna pomoć u pitanjima suzbijanja korupcije i nadzora nad radom tijela izvršne vlasti.